Forklarende bemærkning vedrørende bilag III til EU-Mexico-aftalen (afgørelse nr. 2/2000 truffet af Det Fælles Råd EU-Mexico)

(2004/C 40/02)

Artikel 17. Tekniske årsager

1. Et varecertifikat EUR.1 kan afvises af tekniske årsager, hvis det ikke er udfærdiget i overensstemmelse med forskrifterne. Der kan i sådanne tilfælde senere fremlægges et certifikat, der er udstedt efterfølgende. Det gælder f.eks. i følgende situationer:

- varecertifikat EUR.1 udfærdiget på en ikke forskriftsmæssig formular (f.eks. uden guillochering; med vigtige dimensions- og farvefravigelser fra den foreskrevne model; uden løbenummer; trykt på et ikke tilladt sprog)

- en af rubrikkerne til obligatoriske oplysninger er ikke udfyldt (f.eks. rubrik 4)

- tarifering af en vare i det mindste i en toldposition (firecifret kode) er ikke medtaget i rubrik 8 eller i den faktura, der vedrører de tilfælde, der er nævnt i ovennævnte afsnit om "Varebeskrivelse i varecertifikat EUR.1"(1)

- varecertifikat EUR.1 mangler stempel og underskrift (rubrik 11)

- varecertifikat EUR.1 påtegnet af en ikke-kompetent myndighed

- varecertifikat EUR.1 påtegnet ved brug af et nyt stempel, som der endnu ikke er givet underretning om

- fremlæggelse af en fotokopi eller en kopi i stedet for det originale varecertifikat EUR.1

- angivelse i rubrik 2 eller 5 af et land, som ikke er part i aftalen

- den dato, der er anført i rubrik 11, ligger forud for den dato, der er anført i rubrik 12.

Fremgangsmåde

På dokumentet påføres påtegningen "Afvist dokument" på et af aftalens officielle sprog med angivelse af grunden til afvisningen, hvilket kan ske enten på certifikatet eller på et andet dokument udfærdiget af toldmyndighederne. Certifikatet og evt. det andet dokument returneres til importøren, for at han efterfølgende kan få udstedt et nyt certifikat. Toldadministrationen kan dog eventuelt beholde en fotokopi af det afviste certifikat med henblik på en efterfølgende kontrol, eller hvis den har begrundet mistanke om svigagtig adfærd.

Uanset ovennævnte procedure kan en toldklarerer eller en importør, som i certifikatet konstaterer nogle af de tilfælde, der er anført ovenfor, eller hvis de krav, der er fastsat ved litra a) eller c) i den forklarende bemærkning vedrørende artikel 16 (Varebeskrivelse i varecertifikat EUR.1) ikke er opfyldt, returnere certifikatet til den eksportør, som udfyldte det, for at give ham mulighed for at indføje de nødvendige rettelser og få dem påtegnet af toldkontoret eller den kompetente regeringsmyndighed, i overensstemmelse med note 1 i tillæg III. Hvis toldkontoret eller den kompetente regeringsmyndighed i eksportlandet finder det nødvendigt, kan der udfærdiges et nyt certifikat til erstatning for det certifikat, der er returneret med henblik på rettelse.

Hvis toldklarereren eller importøren ikke har konstateret nogen af ovennævnte tilfælde, kan varecertifikat EUR.1 forelægges for toldmyndighederne i importlandet.

2. Uanset stk. 1, vil mindre fejl, uoverensstemmelser eller udeladelser i forbindelse med udfærdigelsen af et varecertifikat EUR.1 ikke blive anset som tekniske årsager til en afvisning, idet de ikke er til hinder for, at det er muligt at opnå eller vurdere de relevante oplysninger i oprindelsesbeviset.

F.eks. vil følgende tilfælde ikke blive anset for at være tekniske årsager til afvisning som omhandlet i stk. 1:

- slåfejl, når der ikke er tvivl om rigtigheden af de oplysninger, der er anført i en eller flere rubrikker på et varecertifikat EUR.1

- de anførte oplysninger fylder mere end den plads, der er til rådighed i hver enkelt rubrik

- en eller flere rubrikker er udfyldt med et stempel, forudsat at alle nødvendige oplysninger er anført (underskrifter skal f.eks. være skrevet i hånden)

- i forbindelse med varer med oprindelse i Fællesskabet indeholder rubrik 2 og/eller 4 følgende angivelse:

- Fællesskabet(2), eller

- både en medlemsstat og Fællesskabet(3),

- de ikke-obligatoriske rubrikker 3, 6, 7 og 10 er ikke udfyldt

- den enhedsangivelse, der er brugt i rubrik 9, svarer ikke til den enhed, der er angivet i den tilsvarende faktura (f.eks. kg i varecertifikat EUR.1 og m2 i fakturaen)

- der er ingen oplysning om det i rubrik 11 omhandlede eksportdokument i tilfælde, hvor eksportlandets eller -territoriets interne regler ikke kræver det

- datoen for udstedelse af varecertifikat EUR.1 er ikke angivet på den foreskrevne linje i rubrik 11, men fremgår tydeligt af rubrikken (f.eks. i det officielle stempel, som de kompetente myndigheder har benyttet til påtegning af certifikatet).

(1) Oprindelsesbeviset kan således lovligt indeholde en mere specifik tarifering af varen.

(2) Ethvert andet udtryk, der entydigt refererer til Fællesskabet, kan også benyttes, f.eks. Det Europæiske Fællesskab, Den Europæiske Union eller i afkortet form som f.eks. EF, EU osv.

(3) Ethvert andet udtryk, der entydigt refererer til Fællesskabet, kan også benyttes, f.eks. Det Europæiske Fællesskab, Den Europæiske Union eller i afkortet form som f.eks. EF, EU osv.